Syv nordjyske gymnasier står til at miste et særligt tilskud på en halv million kroner årligt, hvis regeringens forslag til en finanslov bliver stemt igennem. -	Det manglende tilskud kan i værste fald blive dødsstødet, lød det tidligere i dag – fredag – fra rektor på Dronninglund Gymnasium, Lars Jørgensen. Hvis det bliver tilfældet, mener børne- og undervisningsminister Mathias Tesfaye (S) i højere grad, at det skyldes en centraliseringstendens fremfor frafaldelsen af tilskuddet. -	Det er rigtigt, at der er en række gymnasier i landdistrikterne, der er lidt presset økonomisk, primært fordi der er færre af os danskere, der bor i landdistrikter og færre unge i landdistrikter, siger Mathias Tesfaye og fortsætter: -	Mange unge, der vokser op uden for de store byer, er villige til at tage bussen ind til de store byer. Hvem betaler for bedre erhvervsskoler? Udover frafaldelsen af tilskuddet til udkantsgymnasierne foreslår regeringen i finanslovsforslaget at afsætte 900 millioner kroner til at forbedre erhvervsuddannelser. Mens rektor på Dronninglund Gymnasium mener, at udkantsgymnasierne må betale prisen for erhvervsskolernes forbedring, ser Mathias Tesfaye anderledes på sagen. -	Der kommer en kraftig stigning i erhvervsskolernes økonomi, men der bliver ikke skåret ned på gymnasiernes økonomi. Der er en meget lille pose penge, som har været midlertidig, som nu udløber, fastslår han.

Opsummering:
Børne- og undervisningsminister Mathias Tesfaye (A) ser ikke det manglende tilskud på 500.000 kroner som hovedårsagen bag udkantsgymnasiernes trange kår.